Din is-sena l-vendemmja naqset iżda l-kwalità tal-għeneb kienet tajba ħafna. Dan intqal minn produttur ewlieni tal-inbid lokali Jeremy Cassar li appella wkoll biex iż-żgħażagħ li jixtiequ jinvestu fl-agrikoltura u l-vitikultura jingħataw iktar għajnuna minn fondi tal-Unjoni Ewropea. Minkejja li din is-sena l-produzzjoni tal-għeneb tammonta għal 25% anqas mill-medja, il-kwalità kienet ta' livell għoli. Dan intqal f'konferenza tal-aħbarijiet mill-Kap Eżekuttiv ta' kumpanija ewlenija li tipproduċi l-inbid lokali, Jeremy Cassar. Intqal ukoll li jidher ċar li s-sena tal-biedja bdiet tajjeb għax bejn Settembru u Diċembru tas-sena l-oħra niżlet ammont abbundanti ta' xita iżda wara Jannar ta' din is-sena n-nixfa ħakmet sew ħlief għal żewġ okkażjonijiet fosthom meta f'Mejju kienet niżlet xita bis-silġ li qerdet madwar 75% tal-għeneb fil-vinji fl-inħawi magħrufa bħala ta' Wied l-Isqof, fl-inħawi tar-Rabat. Intqal ukoll li n-nuqqas ta' xita affettwaw ħażin id-dwieli tal-Girgentina u l-Ġellewza iżda t-temperaturi sħan ħallew effett fuq il-mod kif id-dwieli jimmaturaw għax inħolqu kundizzjonijiet eċċellenti li waslu biex l-għeneb ikun ferm aktar ħelu. Spjega wkoll li n-nuqqas ta' umdità naqqas il-possibiltà tal-mard allura l-għeneb kien aktar matur u b'hekk kellu togħma ferm aħjar. Fatt pożittiv ieħor kienet id-differenza bejn it-temperatura ta' matul il-ġurnata u ta' matul il-lejl matul is-sajf. Minħabba li naqset l-aċidità l-inbid abjad ser ikun aktar frisk filwaqt li l-aħmar aktar bilanċjat. Jeremy Cassar ħeġġeġ biex it-tradizzjoni tal-vitikultura u l-agrikoltura jibqgħu ħajjin iżda ilmenta dwar l-użu tal-art għax sostna li din għandha tintuża għall-produzzjoni. "Din il-problema qed tiżdied minħabba l-fatt li hemm inċentiva għall-bdiewa biex propju ma jużawx l-art, jgħidulha s-sussidju tal-qamħ, flok qed jużaw l-art biex jiżrgħu xi frott jew dak li jridu qed jiġu inċentivati biex l-art propja ma tintużax, dan mhux qed jgħin produtturi bħalna." Jidher li l-agrikolutura u l-vitikultura għaddejjin minn żmien diffiċli tant li żgħażagħ li jridu jinvestu fil-biedja qed isibu diversi sfidi. Minħabba f'hekk, il-biedja qed tkun kunsidrata biss bħala delizzju u mhux xogħol li huwa vijabbli. Sar appell ukoll biex tingħata l-għajnuna minn fondi tal-Unjoni Ewropea.